གཞན་ཡང་གཞོན་སྐྱེས་བོན་འབངས་སྟོང་ཚོ་བརྒལ་བར་གནའ་དེང་ཟུང་འབྲེལ་གྱི་ཤེས་ཡོན་བསྩལ་ཞིང༌།དེ་བཞིན་དགེ་བའི་བཤེས་གཉེན་ཆེན་པོ་བརྒྱ་ཕྲག་གྲངས་ལས་བརྒལ་བར་རབ་འབྱམས་པའི་མཚན་བཏགས་བསྩལ་ཏེ་རྒྱ་བལ་བོད་གསུམ་ཀུན་ཏུ་དགོན་པའི་མཁན་པོ་དང༌།སློབ་དཔོན་སོགས་མངགས་གཏོང་མཛད་ཅིང༌།ནུབ་ཕྱོགས་རྒྱལ་ཁབ་རྣམས་སུ་བོན་ཚོགས་འདྲ་མིན་གྱི་དབུ་ཁྲིད་དང༌།གཙུག་ལག་སློབ་གཉེར་ཁང་གི་སློབ་དཔོན།ཞིབ་འཇུག་པའི་མཁས་དབང་སོགས་སྐྱེད་སྲིང་མཛད་པའི་མུར་ད་ལྟ་༧དཔལ་གཤེན་བསྟན་སྨན་རིའི་གླིང་འདིར་ཡང་ཞྭ་དཀར་བསྟན་པའི་རིང་ལུགས་འཛིན་པའི་བུ་སློབ་ཕྱོགས་མཐའ་ཀུན་ནས་ཇེ་མང་ནས་ཇེ་རྒྱས་སུ་སྤེལ་བཞིན་མཛད་འཕྲིན་འཛིན་དབྱར་གྱི་མཚོ་ཆེན་ལྟར་རྒྱས་མུས་བཞུགས་བཞིན་ཡོད་པ་བཅས་ཀྱི་མཛད་རྣམ་གནད་བསྡུས་འདི་བཞིན་བོན་སྒོ་རྩོམ་སྒྲིག་ཁང་གིས་སྤེལ་བའི་གྱ་སྟོན་ཆེད་དེབ་དཔོན་གསས་མཆོད་པའི་གཤེན་དབྱངས་ལས་བསྡུས་སྒྲིག་ཞུས་པ་ལགས་སོ།།།།